AutoPASS

AutoPASS er et norsk system for elektronisk betaling av bompenger. Det eies av Statens vegvesen.
Med AutoPASS kan man som bilist passere en bomstasjon med AutoPASS uten stopp. Systemet bruker elektroniske radiosendere og -mottakere som opererer på 5,8 GHz (MD5885). AutoPASS-brikkene ble tidligere levert av de norske selskapene Q-Free og Fenrits. Siden en anbudsrunde i 2013 ble brikkene levert av Kapsch og Norbit. I 2016 kom det frem at Statens vegvesen har valgt Norbit og Q-Free som leverandører av Autopass-brikker de neste fire årene. Vegvesenet hadde åpnet for å inngå den nye rammeavtalen med inntil tre leverandører, men etter at anbudene var evaluert ble østerrikske Kapsch forkastet.
Ifølge Nasjonal transportplan for 2002–2011 er målet et samordnet betalingssystem for transporttjenester. AutoPASS bærer med seg en rekke muligheter for framtida og arbeidet for å innføre AutoPASS på ferje og ved parkering er i gang. AutoPASS er med i EasyGo-samarbeidet. Dette er et samarbeid mellom Norge, Sverige, Danmark og Østerrike, som muliggjør bruk av AutoPASS-brikken som betalingsmiddel i alle betalingsanlegg tilknyttet EasyGo i Skandinavia. På samme måte kan brukere av andre EasyGo-brikker (som BroBizz i Sverige og Danmark) passere i norske AutoPASS-felt uten å stoppe.
Alle lyssignal i bomstasjoner ble fjernet 6. april 2019, som ett av flere tiltak i forbindelse med gjennomføringen av bompengereformen. Det blir heretter ikke satt opp lysstolper på nye anlegg, og opplysning om passering og priser fås via Min side. Min side ble oppgradert den 27. februar 2018, og integrert med motorvognregisteret og sentralsystemet for bompengeinnkreving. Tilgang til den nye selvbetjeningsløsningen ligger på AutoPASS' hjemmeside, og på de ulike bompengeselskapenes nettsider. For å logge inn benyttes ID-porten.

Obligatorisk brikke for tunge kjøretøy

I forskrift fastsatt 10. oktober 2014 kom påbud om obligatorisk brikke for alle kjøretøy over 3,5 tonn registrert på foretak, stat, fylkeskommune eller kommune, eller som på annen måte hovedsakelig benyttes i næringsvirksomhet i Norge. Ordningen gjelder for alle nevnte norske og utenlandske kjøretøy på hele det norske, offentlige vegnettet. Politi, Tollvesen og Statens vegvesen har kontrollmyndighet og vil kontrollere brikke langs vegen. Manglende brikke vil resultere i et gebyr på 8 000 NOK. Det øker til 12 000 NOK hvis gebyret ikke er betalt innen tre uker. Ved gjentakelse innen to år ilegges et gebyr på 16 000 NOK.

AutoPASS for ferje

Det første ferjesambandet med AutoPASS var Flakk–Rørvik, der systemet ble innført  4. januar 2010, og fra 1. januar 2017 benyttes AutoPASS også på fergesambandet Moss–Horten. På ferjesambandet Lote-Anda planlegges oppstart med AutoPASS i mai 2018. 
Det arbeides nå med å innføre AutoPASS på alle riksferjesamband. Med AutoPASS tar man på ferjene betalt per kjøretøy, ikke per passasjer. Siden man ikke kan endre dette midt i avtaleperiodene med ferjeselskapene, vil innføringen av betaling med AutoPASS på ferjer derfor foregå over noe tid. Det er planlagt at AutoPASS innføres på ferjer i løpet av 2018. Dagens ferjekort vil kunne benyttes i en overgangsperiode på 6 måneder fra oppstartsdato for AutoPASS for ferje. 1. januar 2019 er det oppstart av nytt nasjonalt billetteringskonsept for ferje, kalt "AutoPASS for ferje". Konseptet skal erstatte den gamle ordningen med verdikort og storbrukerkort og vil gjelde på de samme ferjesambandene som i dagens ordning i tillegg til ferjesambandet Flakk - Rørvik. Det blir etablert en myk overgangsordning som gir mulighet til å betale med gamle verdikort og storbrukerkort en stund inn i 2019.  
Ferjestrekninger fylkeskommunene har ansvaret for vil også bli oppfordret til å ta i bruk AutoPASS-regulativet, men dette bestemmer fylkeskommunene selv. Fergesambandet Moss-Horten har eget takstregulativ, hvor man kan oppnå 30% rabatt ved å inngå tilleggsavtale med Bastø Fosen. 
Det er klager på at kvitteringen som produseres på stedet ikke har med beløp. Beløpet beregnes av datasentralen, fordi det er komplisert med rabatter og avtalstyper. Fordi det ikke er nettdekning på mange steder kan generelt ikke beløpet skrives på kvitteringen. De som trenger riktig kvittering må skrive ut en fra nettet etterpå.